Incitați de reclame sau de scenele văzute prin filme, trei puști în vârstă de opt ani au reușit să-și împlinească visul de-a-și înfige dinții într-un burger, dar cu prețul de-a fi pus pe jar, timp de mai multe ore, părinții și autoritățile locale, relatează Le Parisien.
Joi, autoritățile locale din comuna Tournefeuille, în apropiere de Toulouse, au fost alarmate că trei elevi au părăsit școala la care învățau.
"Două fete și un băiat au fugit de la școala "George Lapierre" în timpul pauzei de prânz", a precizat echipa de comunicare a municipalității.
Părinții copiilor au fost informați rapid, iar la nivel local s-au format mai multe echipe de căutători, care au folosit inclusiv drone. Mai mult, Jandarmeria a trimis chiar și un elicopter, care a survolat vestul orașului Toulouse timp de mai multe ore, în încercarea de a-i localiza pe fugari.
La nivel local a fost înființată o celulă de criză formată din reprezentanții poliției naționale, ai pompierilor și primarul din Tournefeuille. La fața locului au fost trimise și echipe de câini de urmă.
În cele din urmă, copiii au fost găsiți în jurul orei 17.30, la câțiva kilometri de școala lor. Probabil că în escapada lor, deloc spontană, ci pregătită îndelung, puștii și-au propus să ajungă la un fast-food din Toulouse, acolo unde au și fost găsiți.
Deocamdată nu se știe cum au ajuns la restaurant. "Au fost identificați de o cameră de supraveghere", au explicat echipele din Tournefeuille.